Covid-19-statistieke: Meer as 1 000 nuwe gevalleArgieffoto bloot ter illustrasie (Foto: Verskaf) Minstens 32 298 mense in Suid-Afrika het nou Covid-19 onder lede nadat nóg 1 266 nuwe virusgevalle Sondag aangemeld is. Dit is heelwat minder as die aantal nuwe gevalle wat ŉ dag tevore (2 320) aangemeld is. Die jongste styging verteenwoordig ŉ positiwiteitskoers van 6,7%. Die departement van gesondheid het Sondag 38 Covid-19-verwante sterftes aangemeld, waarvan twee in die afgelope 24 tot 48 uur plaasgevind het. Dit bring die algehele sterftesyfer op 99 229 te staan. Die meeste nuwe gevalle is in Gauteng (42%) aangemeld, gevolg deur die Wes-Kaap (18%), KwaZulu-Natal (16%), Mpumalanga (8%), Noordwes (7%), Vrystaat (5%), Oos-Kaap (3%), Limpopo (2%) en die Noord-Kaap (1%). Minstens 2 979 pasiënte word nou vir Covid-19 in die hospitaal behandel nadat nog 11 mense Sondag opgeneem is. Volgens die Nasionale Instituut vir Oordraagbare Siektes (Nios) se statistieke het altesame 3 673 257 mense in Suid-Afrika al die virus opgedoen, van wie 96% reeds herstel het. Altesame 23 071 788 Covid-19-toetse is al gedoen, waarvan 18 766 Sondag aangemeld is. Volgens die departement van gesondheid is altesame 6 842 dosisse van die entstof sedert die vorige verslag toegedien, terwyl 31 439 128 dosisse sedert die aanvang van die land se inentingsprogram toegedien is.